Nóg koue op pad na die noorde | Netwerk24
Nóg koue op pad na die noorde
Deur Ischke van Eeden 12 Julie 2020 16:57
Met 'n kouefront wat Sondag die suidwestelike dele van die Wes-Kaap bereik, word verwag dat dit in die volgende paar dae wéér kouer sal wees.
Soos die kouefront deur die land beweeg, sal dit Dinsdag en Woensdag bibberkoud wees oor die sentrale dele van die Vrystaat, Gauteng, Limpopo, Mpumalanga en KwaZulu-Natal, sê Mbavhi Maliage, 'n weervoorspeller van die Suid-Afrikaanse Weerdiens.
Lae temperature word veral Woensdagoggend verwag, terwyl maksimum temperature in die meeste dele onder 20 °C sal wees.
In Bloemfontein in die Vrystaat word 'n minimum en maksimum van onderskeidelik -6 °C en 9 °C voorspel.
In Vereeniging in die Vaaldriehoek kan temperature Woensdagoggend -7 °C wees. Die maksimum temperatuur vir die dag sal 15 °C wees.
In Polokwane in Limpopo word 'n minimum en maksimum van 2 °C en 20 °C vir Woensdag voorspel, terwyl dit in Ladysmith in KwaZulu-Natal (-2 °C en 15 °C) en Secunda in Mpumalanga (1 °C en 16 °C) ook baie koud sal wees.